text: РЕШЕНИЕ ЗА ИЗПЪЛНЕНИЕ (ЕС) 2015/348 НА КОМИСИЯТА
  от 2 март 2015 година
  относно съгласуваността на някои цели, включени в националните планове или плановете за функционалните блокове въздушно пространство, представени съгласно Регламент (ЕО) № 549/2004 на Европейския парламент и на Съвета с валидните за целия Европейски съюз цели за ефективност, отнасящи се за втория референтен период
  (нотифицирано под номер С(2015) 1293)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 549/2004 на Европейския парламент и на Съвета от 10 март 2004 г. за определяне на рамката за създаването на Единно европейско небе (Рамков регламент) (1), и по-специално член 11, параграф 3, буква в) от него,
  като има предвид, че:
  (1)
  Съгласно Регламент (ЕО) № 549/2004 държавите членки са длъжни да приемат национални планове или планове за функционалните блокове въздушно пространство (ФБВП), включително задължителни национални цели или цели на равнище ФБВП, с които се гарантира съгласуваност с целите за ефективност, валидни за целия Съюз. Освен това в посочения регламент се предвижда Комисията да оценява съгласуваността на тези цели въз основа на критериите, посочени в член 11, параграф 6, буква г) от него, и да може да взема решения за отправяне на препоръки, ако установи, че тези критерии не са били изпълнени. Подробни правила във връзка с това са посочени в Регламент за изпълнение (ЕС) № 390/2013 на Комисията (2).
  (2)
  С Решение за изпълнение 2014/132/ЕС на Комисията (3) бяха приети валидни за целия Съюз цели за ефективност на дейността в ключовите области, свързани с безопасността, околната среда, капацитета и разходната ефективност, отнасящи се за втория референтен период (2015 - 2019 г.).
  (3)
  Държавите членки представиха на Комисията до 1 юли 2014 г. всички планове за ефективност на равнище ФБВП. В редица случаи първоначално представеното беше само под формата на проект. Освен това редица планове бяха изменени впоследствие с добавки или поправки, последната от които е от 9 януари 2015 г. Оценката на Комисията е въз основа на най-новата предоставена информация.
  (4)
  Органът за преглед на ефективността, който е натоварен със задачата да подпомага Комисията при прилагането на схемата за ефективност съгласно член 3 от Регламент за изпълнение (ЕС) № 390/2013, представи на Комисията на 7 октомври 2014 г. първоначален доклад за оценка, а на 15 декември 2014 г. - актуализирана версия на този доклад. Освен това Комисията получи от органа за преглед на ефективността доклади въз основа на информация от националните надзорни органи относно наблюдението на плановете и целите за ефективност, представени в съответствие с член 18, параграф 4 от Регламент за изпълнение (ЕС) № 390/2013.
  (5)
  По отношение на ключовата за ефективността област на безопасността съгласуваността на целите, представени от държавите членки, относно ефективността на управлението на безопасността и прилагането на класификацията на степента на сериозност въз основа на методиката за инструмент за анализ на риска (RAT) беше оценена в съответствие с принципите, изложени в точка 2 от приложение IV към Регламент за изпълнение (ЕС) № 390/2013. Тази оценка показа, че целите, представени от всички държави членки, по отношение на функционалните блокове въздушно пространство FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB и SW FAB са съгласувани с валидната за целия Съюз цел за ефективност.
  (6)
  По отношение на ключовата за ефективността област на околната среда съгласуваността на целите, представени от държавите членки, беше оценена в съответствие с принципите, посочени в точка 3 от приложение IV към Регламент за изпълнение (ЕС) № 390/2013, като се използват съответните референтни стойности за капацитет за ФБВП за средната ефективност на хоризонтален полет по маршрута за действителната траектория, чието прилагане гарантира на равнището на ЕС, че е постигната валидната за целия Съюз цел, изчислена от управителния орган на мрежата и посочена в плана за управление на мрежата (2014 - 2018/2019 г.) в последния му вариант от юни 2014 г. („план за управление на мрежата“). Тази оценка показа, че целите, представени от всички държави членки, по отношение на функционалните блокове въздушно пространство FABCE, UK-IR FAB, FABEC, Baltic FAB, Blue Med FAB, Danube FAB, DK-SE FAB, NEFAB и SW FAB са съгласувани с валидната за целия Съюз цел за ефективност.
  (7)
  По отношение на ключовата за ефективността област на капацитета съгласуваността на целите, представени от държавите членки, относно закъснението в управлението на потоците въздушно движение (УПВД) по маршрута беше оценена в съответствие с принципите, посочени в точка 4 от приложение IV към Регламент за изпълнение (ЕС) № 390/2013, като се използват съответните референтни стойности за капацитет за ФБВП, чието прилагане гарантира на равнището на ЕС, че е постигната валидната за целия Съюз цел, изчислена от управителния орган на мрежата и посочена в плана за управление на мрежата. Тази оценка показа, че целите, представени от Обединеното кралство и Ирландия по отношение на функционалния блок въздушно пространство UK-IR FAB, от Полша и Литва по отношение на блока Baltic FAB, от Дания и Швеция по отношение на блока DK-SE FAB и от Естония, Финландия и Латвия по отношение на блока NEFAB, са съгласувани с валидната за целия Европейски съюз цел за ефективност.
  (8)
  По отношение на ключовата област „ефективност на разходите“ целите, изразени в установените единични разходи по маршрута, представени от държавите членки, бяха оценени в съответствие с принципите, изложени в точка 5 във връзка с точка 1 от приложение IV към Регламент за изпълнение (ЕС) № 390/2013, при отчитане на тенденцията в развитието на установените единични разходи по маршрута през втория референтен период и общо през първия и втория референтен период (2012 - 2019 г.), броя на единиците обслужване (съгласно прогнозата за въздушното движение) и равнището на установените единични разходи по маршрута в сравнение с държавите членки, за които са налице сходни експлоатационни и икономически условия. Тази оценка показа, че целите, представени от Обединеното кралство и Ирландия по отношение на блока UK-IR FAB, от Полша и Литва по отношение на блока Baltic FAB, от Кипър, Гърция и Малта по отношение на блока Blue Med FAB, от България и Румъния по отношение на блока Danube FAB, от Хърватия, Чешката република, Словения и Унгария по отношение на блока FABCE, от Португалия и Испания за зоните за събиране на такси „Испания - континентална част“ и „Испания - Канарски острови“ по отношение на блока SW FAB, от Дания и Швеция по отношение на блока DK-SE FAB и от Естония, Финландия и Латвия по отношение на блока NEFAB, са съгласувани с валидната за целия Европейски съюз цел за ефективност.
  (9)
  Поради това Комисията счита, че целите, включени в плановете за ефективност, изготвени от Обединеното кралство и Ирландия по отношение на блока UK-IR FAB, от Дания и Швеция по отношение на блока DK-SE FAB, от Полша и Литва по отношение на блока Baltic FAB и от Естония, Финландия и Латвия по отношение на блока NEFAB, са съгласувани с валидните за целия Съюз цели във всичките четири ключови за ефективността области. Освен това Комисията счита, че целите, представени от Белгия, Люксембург, Франция, Германия и Нидерландия по отношение на функционалния блок въздушно пространство FABEC, от Австрия, Хърватия, Чешката република, Унгария, Словакия и Словения по отношение на блока FABCE, от Кипър, Гърция, Италия и Малта по отношение на блока Blue Med FAB, от България и Румъния по отношение на блока Danube FAB и от Португалия и Испания по отношение на блока SW FAB, са съгласувани с валидните за целия Съюз цели за ефективност в ключовите за ефективността области на безопасността и околната среда. Комисията счита също така, че целите, представени от Кипър, Гърция и Малта по отношение на блока Blue Med FAB, от България и Румъния по отношение на блока Danube FAB, от Хърватия, Чешката република, Словения и Унгария по отношение на блока FABCE и от Португалия и Испания по отношение на блока SW FAB, са съгласувани с валидните за целия Съюз цели за ефективност в ключовата за ефективността област „Ефективност на разходите“. Следователно по отношение на всички тези цели не е необходимо да се издават препоръки до съответните национални надзорни органи да ги преразгледат и да представят предложения за изменението им. По отношение на представените от тези държави членки цели, които не са съгласувани с валидните за целия Съюз цели за ефективност, Комисията издаде такива препоръки, изложени в Решение за изпълнение C(2015) 1263 на Комисията относно несъгласуваност на целите.
  (10)
  Мерките, предвидени в настоящото решение, са в съответствие със становището на Комитета за единно небе,
  ПРИЕ НАСТОЯЩОТО РЕШЕНИЕ:
  Член 1
  Посочените в приложението цели, включени в плановете за ефективност, представени съгласно Регламент (ЕО) № 549/2004, са съгласувани с валидните за целия Съюз цели за ефективност, отнасящи се за втория референтен период, определени в Решение за изпълнение 2014/132/ЕС.
  Член 2
  Адресати на настоящото решение са държавите членки.
  Съставено в Брюксел на 2 март 2015 година.